Broj: 711-I-976-M-231/22-03-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Maria Repinca, člana Uprave trgovačkog društva NAŠIČKI VODOVOD d.o.o.**,za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

**S obzirom da je u primjerenom roku nakon stupanja ZSSI/21-a na snagu prestao obnašati dužnost člana Uprave trgovačkog društva NAŠIČKI VODOVOD d.o.o. te da ga u trenutku prihvaćanja ove dužnosti nisu obvezivale odredbe prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., dalje: ZSSI/11), Povjerenstvo Maria Repinca povodom obnašanja navedene dužnosti ne smatra obveznikom.**

Obrazloženje

Zahtjev za davanjem mišljenja Povjerenstva podnio je Mario Repinc, član Uprave trgovačkog društva NAŠIČKI VODOVOD d.o.o. U knjigama ulazne pošte Povjerenstva zahtjev je zaprimljen 25. travnja 2022. pod poslovnim brojem 711-U-4399-M-231/22-01-2, povodom kojeg se vodi predmet broj M-231/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je 5. travnja 2018. imenovan za člana Uprave trgovačkog društva NAŠIČKI VODOVOD d.o.o. s mandatom od četiri godine, koji je započeo 8. travnja 2018. te je prestao 8. travnja 2022. Nadalje navodi da mu isti nakon toga nije produljen, odnosno da nije imenovan na drugo mandatno razdoblje, već da je raspoređen na drugo radno mjesto inženjera za razvoj i investicije te da od 11. travnja 2022. koristi godišnji odmor stečen u 2021. godini.

Iznosi kako je bio ovlašten zastupati trgovačko društvo pojedinačno i samostalno, ali da je u srpnju 2021. Skupština trgovačkog društva NAŠIČKI VODOVOD d.o.o. odlučila da je isključivo predsjednik Uprave ovlašten na pojedinačno i samostalno zastupanje društva, te napominje da od tada nema sve informacije o radu i poslovanju istog trgovačkog društva, kao niti uvid u financijska izvješća prema Nadzornom odboru i Skupštini.

Obveznik traži mišljenje je li dužan otvoriti korisnički račun te do kojeg dana je dužan podnijeti imovinsku karticu.

Uvidom u podatke sudskog registra Trgovačkog suda u Osijeku, utvrđeno je da su Općina Donja Motičina, Općina Podgorač, Grad Našice te Općina Feričanci suosnivači (imatelji udjela) u trgovačkom društvu NAŠIČKI VODOVOD d.o.o. te da Mario Repinc više ne obnaša dužnost direktora, koju je prema podacima povijesnog izvatka prestao obnašati 9. travnja 2022.

Sukladno članku 8. stavku 1. ZSSI/21-a,  obveznik je dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Mario Repinc u trenutku stupanja na dužnost člana Uprave navedenog trgovačkog društva nije bio obveznik, već je to postao dana 25. prosinca 2021. godine stupanjem na snagu ZSSI/21-a koji je proširio krug obveznika tako da uključuje članove uprava trgovačkih društava u kojima jedinice lokalne i područne (regionalne) samouprave imaju većinski udio u vlasništvu.

Stoga ga u trenutku prihvaćanja imenovanja na ovu dužnost nisu obvezivale obveze, zabrane i ograničenja propisane odredbama prethodno važećeg ZSSI/11-a, niti je tada mogao znati ili imati razumno očekivanje da će postati obveznik, odnosno prihvaćanjem imenovanja nije ujedno pristao da ga obvezuju odredbe navedenog Zakona.

S obzirom da je u primjerenom roku nakon stupanja ZSSI/21-a na snagu prestala okolnost temeljem koje bi bio smatran obveznikom u smislu odredbe članka 3. stavka 1. podstavka 40. ZSSI/21-a, jer je 9. travnja 2022. prestao obnašati dužnost člana Uprave trgovačkog društva NAŠIČKI VODOVOD d.o.o.,Povjerenstvo Maria Repinca povodom obnašanja ove dužnosti ne smatra obveznikom.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Repinc, putem mail adrese
2. Objava na internetskoj stranici Povjerenstva
3. Pismohrana